ปฏิบัติการฝนหลวงสลายฝุ่นละอองในอากาศ PM2.5 บริเวณกรุงเทพมหานครและปริมณฑล มีแนวโน้มในการพัฒนาตัวของเมฆได้ดี
นายสุรสีห์ กิตติมณฑล อธิบดีกรมฝนหลวงและการบินเกษตร กล่าวว่า กรมฝนหลวงและการบินเกษตรได้ติดตามสภาพอากาศเพื่อวางแผนการปฏิบัติการฝนหลวงสลายฝุ่นละอองในอากาศ PM2.5 บริเวณกรุงเทพมหานครและปริมณฑล ในวันนี้ (วันที่ 4 กุมภาพันธ์ 2562) จำนวน 3 สถานีได้แก่ สถานีเรดาร์ฝนหลวงสัตหีบ จังหวัดระยอง สถานีเรดาร์ฝนหลวงตาคลี   จังหวัดนครสวรรค์ และสถานีเรดาร์โพธาราม จังหวัดราชบุรี (สนามบินราชบุรีของวิทยาลัยเทคโนโลยีสยาม วิทยาเขตราชบุรี) โดยผลการตรวจอากาศของสถานีเรดาร์ฝนหลวงสัตหีบ จ.ระยอง มีความชื้นที่ระดับการเกิดเมฆ (ระดับการก่อเมฆ) 71% ความชื้นที่ระดับการพัฒนาตัวของเมฆ 66% และค่าดัชนีการยกตัวของอากาศ -2.8 ซึ่งมีแนวโน้มในการพัฒนาตัวของเมฆได้ดี ทางหน่วยปฏิบัติการฝนหลวงเคลื่อนที่เร็วจังหวัดระยองจึงวางแผนการขึ้นบินปฏิบัติการฝนหลวง เวลา 10.30 น. บริเวณอำเภอบางคล้า จังหวัดฉะเชิงเทรา ถึงอำเภอองครักษ์ จังหวัดนครนายก ส่วนสถานีเรดาร์ฝนหลวงตาคลี จังหวัดนครสวรรค์ และสถานีเรดาร์โพธาราม จังหวัดราชบุรีมีการพัฒนาตัวของเมฆไม่ค่อยดีเท่าที่ควร        ทั้งนี้ กรมฝนหลวงฯ จะติดตามสภาพอากาศอย่างต่อเนื่องในระหว่างวันต่อไป หากมีความชื้นสัมพัทธ์ที่เหมาะสม หน่วยปฏิบัติการฝนหลวงเคลื่อนที่เร็วจังหวัดนครสวรรค์ ก็จะขึ้นบินปฏิบัติการเพื่อช่วยเหลือบริเวณพื้นที่ตำบลหน้าพระลาน อำเภอเฉลิมพระเกียรติ จังหวัดสระบุรี